Okresná prokuratúra Žilina 
Moyzesova 20, 011 56 Žilina 1

Sp. zn. : 3 Pv 28/13/5511	Žilina, 18.2.2015
EEČ : 2-43-697-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a iné trestné činy.

Rozhodol: 	prokurátor Okresnej prokuratúry Žilina
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
sa v skúšobnej dobe, určenej uznesením prokurátora Okresnej prokuratúry Žilina zo dňa 10.12.2013, spisová značka 3 Pv 28/13/5511, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 16.11.2012 v čase asi o 20.00 hod. v obci Terchová, v penzióne Eden, počas prevádzkových hodín, po predchádzajúcej dohode s XXXXX, pristúpili k XXXXX, ktorý sedel za hracím automatom a obaja ho začali udierať rukami zovretými v päsť do oblasti tváre a hlavy, pričom si XXXXX kryl rukami hlavu, až kým nespadol na zem, kde ho XXXXX viackrát kopol do oblasti hlavy a rúk, následne na to sa ozval XXXXX, ktorý im povedal, aby nechali na pokoji XXXXX, na čo ho XXXXX viackrát udrel rukami zovretými v päsť do oblasti hlavy, po čom spadol na zem, kde ho ešte niekoľkokrát kopol do oblasti hlavy a pri odchode z penziónu hodil niektorý z útočníkov stoličku, ktorá trafila XXXXX do brucha, čím svojim konaním XXXXX spôsobili zranenia a to zlomeninu nosa bez posunu úlomkov, krvný výron pod ľavým okom, pomliaždenie tváre a pomliaždenie krčnej chrbtice, ktoré si vyžiadali PN v trvaní 3 až 5 dní a dobu liečenia 7 až 14 dní a XXXXX spôsobili zranenia a to pomliaždenie krčnej chrbtice, ktoré si vyžiadali PN v trvaní 3 až 5 dní s dobou liečenia 7 dní.

Uznesením prokurátora Okresnej prokuratúry Žilina zo dňa 10.12.2013, spisová značka 3 Pv 28/13/5511, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
	Uznesením číslo 3Pv 28/13/5511-20 zo dňa 10.12.2013 bolo podmienečne zastavené trestné stíhanie proti obvinenému XXXXX, stíhanému pre prečin ublíženia na zdraví podľa § 156 ods. 1 Tr. zákona a pre prečin výtržníctva podľa § 364 ods. 1 písm. a) Tr. zákona, so skúšobnou dobou 12 mesiacov. Skúšobná doba uplynula dňa 28.12.2014.

	Obvinený XXXXX sa počas skúšobnej doby podmienečného zastavenia trestného stíhania nedopustil žiadneho trestného činu. Obvinený XXXXX nebol počas plynutia skúšobnej doby podmienečného zastavenia trestného stíhania odsúdený za skutok, ktorý by spáchal počas trvania skúšobnej doby. 

Obvinený XXXXX sa počas skúšobnej doby podmienečného zastavenia trestného stíhania dopustil priestupku podľa § 4 ods. 1 písm. a) Zákona č. 8/2009 Z. z. o cestnej premávke. Za porušenie povinnosti vodiča mu bola uložená bloková pokuta vo výške 50,-EUR, č. bloku 0177463-67, za skutok, ktorý sa stal 26.05.2014, teda v čase plynutia skúšobnej doby podmienečného zastavenia trestného stíhania. 

Uvádzam, že priestupok, pre ktorý bol riešený XXXXX blokovou pokutou, je iného charakteru než je trestný čin, pre ktorý bolo trestné stíhanie podmienečne zastavené a naviac ide o protispoločenské konanie minimálnej závažnosti, ktoré aj správny orgán vyhodnotil ako konanie, za ktoré bol XXXXX sankcionovaný blokovou pokutou vo výške 50,-EUR. Aby mohol byť prijatý záver o neosvedčení sa v skúšobnej dobe podmienečného zastavenia trestného stíhania, musel by sa v jej trvaní obvinený dopustiť úmyselného trestného činu akéhokoľvek druhu, alebo iného druhovo rovnakého, úmyselného, nezákonného konania. V prípade obv. XXXXX k takému konaniu nedošlo.

Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Prokurátor konštatuje, že obvinený XXXXX sa nedopustil žiadneho významnejšieho úmyselného protispoločenského konania, viedol počas skúšobnej doby podmienečného zastavenia trestného stíhania riadny život a splnil všetky zákonné podmienky na vyslovenie o osvedčení sa v skúšobnej dobe, a preto prokurátor rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 dní od jeho
oznámenia prostredníctvom tunajšej prokuratúry na Krajskú prokuratúru v Žiline.
Sťažnosť má odkladný účinok.

JUDr. Martin Kokles
prokurátor